นโยบายการบริหารความเสี่ยง

คณะกรรมการบริษัท สุรพลฟู้ดส์ จำกัด (มหาชน) และพนักงานทุกคน
ตระหนักในวัตถุประสงค์ในการสร้างมูลค่าเพิ่มขององค์กรอย่างยั่งยืน
เพื่อให้บรรลุตามวิสัยทัศน์ที่ตั้งไว้ จึงเห็นถึงความสำคัญของการระมัดระวังภัย ภาวะคุกคาม ปัญหา
อุปสรรค และ ความเสียหายที่จะทำให้บริษัทฯไม่บรรลุตามวัตถุประสงค์ที่กำหนด
ซึ่งก่อให้เกิดความเสียหายต่อองค์กรและผู้มีส่วนได้ส่วนเสียโดยรวม
รวมถึงการแสวงหาโอกาสทางธุรกิจ และสร้างความพึงพอใจแก่ผู้มีส่วนได้ส่วนเสียอย่างต่อเนื่อง
โดยการบริหารความเสี่ยงให้สอดคล้องกับแนวทางการบริหารความเสี่ยงของตลาดหลักทรัพย์แห่งประเทศไทย
มีการจัดตั้งคณะกรรมการบริหารความเสี่ยง และอนุกรรมการบริหารความเสี่ยงในด้านต่างๆ

ในปี 2549 คณะกรรมการบริหาความเสี่ยงได้กำหนดนโยบายและกรอบการบริหารความเสี่ยง
เพื่อเป็นกรอบให้คณะอนุกรรมการแต่ละด้านทำการบ่งชี้และประเมินความเสี่ยง
โดยพิจารณาจากโอกาสและผลกระทบของเหตุการณ์ที่อาจกระทบต่อเป้าหมายของบริษัท
มีการติดตามการดำเนินการบ่งชี้และประเมินความเสี่ยงในแต่ละด้าน
มีแผนจัดการความเสี่ยงแต่ละด้าน ในการดำเนินการโครงการใหม่ๆ
ก็จะมีการประเมินความเสี่ยงก่อน

ปัจจัยความเสี่ยงที่อาจส่งผลกระทบต่อบริษัท สุรพลฟู้ดส์ จำกัด (มหาชน) ซึ่งบริษัทฯ
ได้พยายามดำเนินการเพื่อป้องกันความเสี่ยงที่อาจจะเกิดขึ้นดังกล่าวแล้ว โดยมีสาระสำคัญ ดังนี้

1. ความเสี่ยงเกี่ยวกับการดำเนินธุรกิจ

บริษัทฯมีลูกค้าส่วนใหญ่อยู่ในประเทศเดียวเป็นหลัก มียอดสั่งซื้อประมาณ 70 % ของยอดส่งออก
ซึ่งที่ผ่านมาลูกค้าในประเทศดังกล่าวให้ผลตอบแทนที่ดีกับบริษัทฯ
อย่างไรก็ตามหากเกิดวิกฤตทางเศรษฐกิจหรือ ทางการเมืองกับประเทศดังกล่าว
ก็จะส่งผลกระทบต่อการดำเนินธุรกิจของบริษัทฯได้
ดังนั้นหากบริษัทฯไม่สามารถหาลูกค้าในประเทศอื่นมาทดแทนได้
จะมีผลกระทบต่อรายได้ของบริษัทฯเป็นจำนวนมาก

การบริหารความเสี่ยงของบริษัท

บริษัทฯได้มีมาตรการรองรับในเรื่องนี้
โดยกำหนดนโยบายให้ฝ่ายการตลาดและฝ่ายขายต่างประเทศเร่งหาลูกค้าในตลาดใหม่
ในประเทศต่างๆมากขึ้น โดยเข้าร่วมในงานแสดงสินค้าประเทศต่างๆ
เพื่อเปิดตัวบริษัทให้เป็นที่รู้จักและเพิ่มช่องทางการขายในประเทศต่างๆ ได้แก่ ประเทศในกลุ่ม EU
, USA , ออสเตรเลีย , สิงคโปร์ เกาหลี และ อื่นๆมากขึ้น
ขณะเดียวกันได้มีการกระจายลูกค้าเพิ่มขึ้นในประเทศที่เป็นคู่ค้าปัจจุบัน

2. ความเสี่ยงด้านกฎหมายจากประเทศผู้นำเข้า

ปัจจุบันถึงแม้ว่าการค้าระหว่างประเทศจะมีแนวโน้มเป็นการค้าเสรีมากขึ้น แต่นโยบายการคุ้มกัน (
ทางอ้อม ) หรือ นโยบายที่ไม่ใช้ภาษีเป็นเครื่องกีดกันทางการค้า ( Non Tariff Barriers
หรือ NTBs ) ก็ถูกนำมาใช้ในหลายๆประเทศ โดยเฉพาะประเทศที่พัฒนาแล้ว เช่น EU , USA
และ ออสเตรเลีย
ต่างพยายามใช้ความปลอดภัยทางอาหารเป็นเครื่องกีดกันทางการค้ากับประเทศที่กำลังพัฒนา

การบริหารความเสี่ยงของบริษัทฯ

บริษัทฯได้ปรับปรุงโครงสร้างการบริหารด้านคุณภาพและความปลอดภัยทางอาหาร
โดยจัดตั้งหน่วยงานพัฒนาคุณภาพกลาง เพื่อติดตามปัญหาความปลอดภัยทางอาหาร
และการเปลี่ยนแปลงของกฎหมายนำเข้าของประเทศต่างๆ เพื่อเผยแพร่ข้อมูลให้ทราบทั่วกัน
อีกทั้งกำหนดนโยบายในการดำเนินการด้านประกันคุณภาพและความปลอดภัยอาหารให้เป็นไปในทิศทางเดียวกันและสอดคล้องกับข้อกำหนด
กฎหมายต่างๆ รวมถึงการเพิ่มขีดความสามารถและความแม่นยำในการตรวจสอบมากขึ้น

3. ความเสี่ยงจากการแข่งขันของคู่แข่ง

ผลิตภัณฑ์อาหารทะเลแปรรูปมีความต้องการและเป็นที่นิยมของผู้บริโภคมากขึ้น
ทำให้การแข่งขันในธุรกิจนี้มีความรุนแรงมากขึ้น ประเทศต่างๆ
พยายามพัฒนาและส่งเสริมการส่งออกสินค้าอาหารทะเลแช่แข็งมากขึ้น
ซึ่งการแข่งขันในตลาดโลกที่รุนแรงจะส่งผลต่อการดำเนินธุรกิจของบริษัทฯ ทำให้บริษัทฯ
ต้องมีการปรับตัวและปรับปรุงประสิทธิภาพการดำเนินงานในด้านต่างๆ
เพื่อให้สามารถแข่งขันกับคู่แข่งในตลาดโลกได้

การบริหารความเสี่ยงของบริษัทฯ

บริษัทฯ มีมาตรการในการปรับปรุงประสิทธิภาพ
โดยเน้นการพัฒนาผลิตภัณฑ์ให้มีคุณภาพในระดับสูงเพื่อเข้าสู่ตลาดเฉพาะกลุ่ม ( Niche market )
มากขึ้น และพัฒนาระบบการตรวจสอบย้อนกลับ (Traceability)
ให้สามารถสอบย้อนกลับถึงแหล่งที่มาได้ ( From Farm to Table
)นอกจากนี้ยังมุ่งเน้นการพัฒนาการประกันความปลอดภัยการผลิตเพื่อสร้างความมั่นใจให้กับลูกค้า
บริษัทฯ ยังได้ผลิตสินค้าให้มีความหลากหลาย
เพื่อลดความเสี่ยงจากการพึ่งพาสินค้าประเภทใดประเภทหนึ่งมากเกินไป โดยบริษัทฯ
ได้ทำการวิจัยและพัฒนาผลิตภัณฑ์ใหม่ๆ ให้มีมูลค่าเพิ่ม (Value Added)
เพื่อสร้างความโดดเด่นและแตกต่างจากผลิตภัณฑ์ของคู่แข่ง
ขณะเดียวกันก็ยังคงพยายามรักษาผลิตภัณฑ์ที่มีอยู่แล้วให้ได้คุณภาพในระดับสูงต่อไป

4. ความเสี่ยงจากความผันผวนของวัตถุดิบ

สินค้าของบริษัทฯ ต้องพึ่งพาวัตถุดิบประเภทผลิตภัณฑ์ทางการเกษตรและประมงเป็นหลัก
โดยเฉพาะกุ้ง
ซึ่งความผันผวนของวัตถุดิบกุ้งทั้งทางด้านราคาและปริมาณจากฤดูกาลและสภาพดินฟ้าอากาศ
อาจส่งผลกระทบต่อการประกอบธุรกิจของบริษัทฯ

การบริหารความเสี่ยงของบริษัทฯ

บริษัทฯ ได้มีมาตรการรองรับในเรื่องนี้โดยดำเนินการจัดหาเงินทุนหมุนเวียน เพื่อจัดซื้อ
จัดเก็บวัตถุดิบที่ใช้ในการผลิตในปริมาณและราคาที่เหมาะสม
โดยคำนึงถึงความต้องการใช้และความเพียงพอสำหรับการผลิตอย่างรอบคอบ
นอกจากนี้ยังได้ร่วมมือกับฟาร์มเพาะเลี้ยงกุ้งซึ่งเป็นพันธมิตรทางธุรกิจกับบริษัทฯ
ทำสัญญาการเพาะเลี้ยงและรับซื้อกุ้ง (Contract Farming) เพื่อลดปัญหาการขาดแคลนวัตถุดิบกุ้ง
และเพิ่มความมั่นใจในเรื่องคุณภาพและลักษณะวัตถุดิบกุ้งให้เป็นไปตามความต้องการของบริษัทฯ
นอกจากนี้มีการจัดตั้งหน่วยงานจัดซื้อฟาร์มเพื่อทำหน้าที่ซื้อกุ้งจากฟาร์มโดยตรง พร้อมทั้ง
หาข้อมูลการเลี้ยง ช่วงเวลาการจับให้เหมาะสมกับการดำเนินธุรกิจ

5. ความเสี่ยงจากความผันผวนของอัตราแลกเปลี่ยน

เนื่องจากบริษัทฯ
มีรายได้หลักมาจากการส่งออกจึงไม่สามารถหลีกเลี่ยงความผันผวนของอัตราแลกเปลี่ยนได้
ความผันผวนของอัตราแลกเปลี่ยนจะส่งผลกระทบต่อการวางแผนการผลิต การจำหน่ายสินค้า
และผลประกอบการของบริษัทฯ เนื่องจากจะมีผลต่อการกำหนดราคาขาย
และการแปลงรายได้จากการขายสินค้ากลับมาเป็นสกุลเงินบาท

การบริหารความเสี่ยงของบริษัทฯ

บริษัทฯ ตระหนักดีถึงความผันผวนของอัตราแลกเปลี่ยนที่จะเกิดขึ้น
โดยเฉพาะอย่างยิ่งภายใต้ระบบทุนนิยมเสรีที่เงินทุนมีการเคลื่อนย้ายอย่างเสรีและรวดเร็ว บริษัทฯ
จึงได้ติดตามความเคลื่อนไหวของการเปลี่ยนแปลงอัตราแลกเปลี่ยนอย่างใกล้ชิด
และมีนโยบายชัดเจนในการดูแลและป้องกันความเสี่ยงจากอัตราแลกเปลี่ยนอย่างเหมาะสมในแต่ละช่วงเวลา
โดยวิธีการทำสัญญาซื้อขายเงินตราต่างประเทศล่วงหน้า (Forward)
และวิธีการจับคู่ของการได้มาและใช้ไปในสกุลเงินตราต่างประเทศ (Direct Hedge)

6. ความเสี่ยงจากการเปลี่ยนแปลงของอัตราดอกเบี้ย

สภาพคล่องทางการเงินในประเทศมีแนวโน้มตึงตัวมากขึ้น
ประกอบกับทิศทางการเปลี่ยนแปลงอัตราดอกเบี้ยของโลก โดยเฉพาะในสหรัฐฯ
จะมีผลต่อการกำหนดอัตราดอกเบี้ยภายในประเทศ
ซึ่งจะส่งผลกระทบต่อการตัดสินใจในเรื่องรูปแบบการจัดหาเงินทุนที่เหมาะสมและภาระต้นทุนทางการเงินในการดำเนินกิจการของบริษัทฯ

การบริหารความเสี่ยงของบริษัทฯ

บริษัทฯ
ได้ติดตามความเคลื่อนไหวเปลี่ยนแปลงอัตราดอกเบี้ยทั้งในประเทศและต่างประเทศอย่างใกล้ชิด
และพยายามบริหารจัดการเงินให้มีประสิทธิภาพ โดยการพิจารณาเงื่อนไขของเงินทุนที่เหมาะสม
รวมทั้งการคำนึงถึงความสมดุลระหว่างระยะเวลาของแหล่งเงินทุนและความต้องการใช้เงิน
เพื่อไม่ก่อให้เกิดภาระต้นทุนทางการเงินมากจนเกินไป

7. ความเสี่ยงในการชำระเงินของลูกค้า

บริษัทฯ ได้จำหน่ายสินค้าให้กับลูกค้าทั้งในประเทศและต่างประเทศ โดยเฉพาะในปัจจุบัน บริษัทฯ
ได้ขยายสัดส่วนการจำหน่ายในประเทศให้มากขึ้น
ซึ่งเงื่อนไขการชำระเงินมีทั้งที่ชำระเป็นเงินสดและเครดิต ทำให้บริษัทฯ
มีความเสี่ยงในเรื่องการชำระเงินของลูกค้า

การบริหารความเสี่ยงของบริษัทฯ

บริษัทฯ
ได้มีการปรับปรุงขั้นตอนระเบียบการขายในประเทศให้สอดคล้องกับสภาวะตลาดและการแข่งขันในปัจจุบัน
รวมถึงการเพิ่มประสิทธิภาพในการจัดการให้รัดกุมและสามารถตรวจสอบได้ นอกจากนี้ยังมีหน่วยงาน
Credit Control ทำหน้าที่ในการตรวจสอบสถานะของลูกค้ารายใหม่
การกำหนดและทบทวนวงเงินเครดิตของลูกค้าแต่ละรายอย่างเช้มงวดก่อนทำการขายสินค้า
ส่วนในกรณีลูกค้าต่างประเทศนั้น ส่วนใหญ่การซื้อขายจะกำหนดเงื่อนไขการชำระเงินเป็น Letter
of Credit ซึ่งสามารถการจัดการความเสี่ยงได้ในระดับที่สูงอยู่แล้ว